Cuvânt înainte

1. Un nou impuls pentru locuri de muncă, creștere și investiții

2. O piață unică digitală conectată

3. O uniune energetică rezilientă, cu o politică prospectivă în domeniul schimbărilor climatice

4. O piață internă mai profundă și mai echitabilă, cu o bază industrială consolidată

5. O uniune economică și monetară mai profundă și mai echitabilă

6. Un spațiu al justiției și al drepturilor fundamentale bazat pe încredere reciprocă

7. Către o nouă politică privind migrația

Cuvânt înainte

Vom obține rezultate acolo unde contează cel mai mult. Acestea sunt cuvintele celor 27 de lideri europeni din Declarația de la Sibiu, semnată în mai 2019, chiar înainte de alegerile pentru Parlamentul European. Aceste cuvinte surprind esența a ceea ce a făcut Comisia în fiecare zi de la preluarea mandatului în noiembrie 2014.

Într-adevăr, am obținut rezultate acolo unde contează. Unii spun că Europa este prea lentă sau prea complicată pentru a avansa. Cu toate acestea, în ultimii cinci ani, colegiutorii au aprobat peste 354 de propuneri ale Comisiei. Rezultatele vorbesc de la sine. Șomajul este în scădere – peste 240 de milioane de europeni au un loc de muncă, iar salariile au crescut cu 5,7 %. Avem în prezent o poliție de frontieră și o gardă de coastă la nivel european care ne ajută să protejăm frontierele. Beneficiem de roaming la tarife naționale oriunde ne-am afla în Uniune și putem să ne utilizăm abonamentele mobile pentru a urmări programe online chiar și când ne aflăm într-o altă țară a UE. Întreprinderile noastre pot face schimburi comerciale fără bariere tarifare pe piețe îndepărtate precum Canada sau Japonia.

Acest progres se datorează numeroaselor dăți în care am convenit asupra unor noi norme pentru ca Europa să avanseze. Orice legislație este însă bună numai în măsura în care este pusă în aplicare și respectată. Acest lucru dă viață cuvintelor din actele legislative. Este ceea ce transformă legile în beneficii pentru cetățeni și asigură faptul că acordurile politice aduc schimbări în bine pentru cetățeni, pentru IMM-uri și pentru întreprinderi în general. De aceea, când am preluat funcția, am promis că vom face mai puțin – am prezentat cu 75 % mai puține propuneri decât Comisiile anterioare –, dar mai bine.

În prezent lucrăm mult mai îndeaproape cu autoritățile naționale pentru a le sprijini în ceea ce privește punerea în aplicare a legislației europene. Acest dialog a contribuit la soluționarea a 90 % din cazurile de constatare a neîndeplinirii obligațiilor începând din 2014, fără a fi necesar să se ajungă la Curtea de Justiție a Uniunii Europene – economisind timpul și banii contribuabililor în acest proces. În situațiile în care dialogul nu a funcționat, am luat măsuri ferme și eficace atunci când dreptul Uniunii a fost încălcat.

Prezentul raport arată modul în care această abordare mai strategică, mai deschisă, dar și mai puternică a funcționat în 2018. Am sprijinit autoritățile naționale și regionale în ceea ce privește punerea în aplicare a normelor privind aerul curat și apa curată. Am luat măsuri împotriva statelor membre care nu și-au onorat angajamentele și nu au pus în aplicare normele UE referitoare la registrele cu numele pasagerilor, combaterea terorismului și a spălării banilor. Am făcut uz de competențele noastre de executare atunci când unele țări nu au îmbunătățit suficient de repede accesul persoanelor cu handicap la site-urile web și la alte aplicații mobile. Am consolidat dialogul pe care îl purtăm cu toate statele membre, pentru a ne asigura că lucrăm împreună în vederea punerii în aplicare a legislației și a respectării acesteia. Sunt încântat să raportez angajamentul ferm al statelor membre.

Toate acestea demonstrează adevărata valoare a eforturilor pe care le depunem pentru punerea în aplicare și asigurarea respectării legislației. Trebuie să susținem deciziile luate împreună. De asemenea, trebuie să ne asigurăm că noile norme aduc beneficii reale pentru cetățeni. Pentru a-și îndeplini pe deplin angajamentele, este indispensabil ca Europa să plaseze drepturile cetățenilor în centrul tuturor politicilor sale. Nu există altă sarcină mai importantă.

Astfel cum a spus Walter Hallstein, unul dintre cei mai importanți predecesori ai mei: Europa este o comunitate de drept. Legea reprezintă modul nostru de a asigura că ne putem proteja și promova valorile și drepturile. Este cel mai de preț bun al nostru pentru a lupta pentru justiție socială, egalitate și echitate pentru toți. Acesta este, de asemenea, motivul pentru care principiile statului de drept nu pot fi niciodată considerate facultative, iar în 2018 Comisia a pus un accent foarte puternic pe asigurarea respectării legislației, astfel cum ilustrează prezentul raport. Dacă vrem să obținem rezultate acolo unde contează cel mai mult, după cum au promis liderii la Sibiu, atunci trebuie să continuăm această abordare în 2019 și ulterior.